1 dood, verskeie beseer toe Durbanse gebou ineenstortDie ineenstorting by die Noor-gebou in Durban. (Foto: Arrive Alive/Twitter) Een mens is dood en verskeie ander beseer toe ’n gebou Dinsdagoggend in die Durbanse sakesentrum in KwaZulu-Natal ineengestort het. Shawn Herbst, woordvoerder van Netcare 911, het aan Maroela Media gesê paramedici is omstreeks 09:30 na Dr. Yusuf Dadoo-straat in die Durbanse middestad ontbied waar die Noor-gebou ineengestort het. Verskeie mense was in dié stadium in die gebou vasgekeer en is deur die loop van die oggend deur reddingswerkers bevry. Volgens Herbst is ’n man egter op die toneel dood verklaar. Vyf ander is na ’n hospitaal gehaas vir mediese behandeling. Sharmaine Sewshanker, DA-raadslid in Durban, het in ’n verklaring gesê ’n betonblad van die Noor-gebou het ineengestort. “Met ons aankoms het ons gesien dat talle winkeleienaars en klante vasgekeer is toe die betonblad ineengestort het. Die hele betonblad het op ’n loopvlak geval wat deur voetgangers gebruik word,” het Sewshanker gesê. “Hierdie voorval versterk die kwessie oor probleemgeboue in die stad. Ingenieurs het [vanoggend] een van die eienaars van die gebou ondervra. Die struktuur blyk verskeie defekte te hê en dit laat vrae ontstaan ​​oor hoe instandhouding en ondersoeke uitgevoer word,” het Sewshanker gesê.